钦定古今图书集成/历象汇编/庶征典/第011卷 > 梁刘勰文心雕龙 > 《正纬》
## 钦定古今图书集成/历象汇编/庶征典/第011卷 > 梁刘勰文心雕龙 > 《正纬》

夫神道阐幽，天命微显，龙马出而《大易》兴，神龟见而
《洪范》燿。故《系辞》称“河出图，洛出书，圣人则之”，斯之谓
也。但世敻文隐，好生矫诞，真虽存矣，伪亦凭焉。夫《六
经》彪炳，而纬候稠叠，《孝论》昭晢，而钩谶葳蕤。按经验
纬，其伪有四。盖纬之成经，其犹识综，丝麻不杂，布帛
乃成。今经正纬奇，倍擿千里，其伪一矣。经显，圣训也；
纬隐，神教也。圣训宜广，神教宜约。而今纬多于经，神
理更繁，其伪二矣。有命自天，迺称符谶，而八十一篇
皆托于孔子，则是尧造录图，昌制丹书，其伪三矣。商
周以前，图录频见，春秋之末，群经方备，先纬后经，体
乖织综，其伪四矣。伪既倍擿，则义异自明，经足训矣，
纬何豫焉？原夫图录之见，迺昊天休命，事以瑞圣，义
非配经。故河不出图，夫子有叹，如或可造，无劳喟然。
昔康王《河图》，陈于东序，故知前世符命，历代宝传，仲
尼所撰，序录而已。于是伎数之士，附以诡术，或说阴
阳，或序灾异，若鸟鸣似语，虫叶成字，篇条滋蔓，必假
孔氏。通儒讨核，谓起哀、平，东序秘宝，朱紫乱矣。至于
光武之世，笃信斯术，风化所靡，学者比肩，“沛献集纬
以通经，曹褒撰谶以定礼，乖道谬典，亦已甚矣。是以
桓谭疾其虚伪，尹敏戏其深瑕，张衡发其僻谬，苟悦
明其诡诞，四贤博练，论之精矣。若乃羲农轩皞之源，
山渎锺律之要”，白鱼赤乌之符，黄金紫玉之瑞，事丰
奇伟，辞富膏腴，无益经典，而有助文章。是以后来乱
人，采“摭英华，平子恐其迷学，奏令禁绝。仲豫惜其杂
真，未许煨燔。”前代配经，故详论焉。